ऊँ नम: शिवाय का जाप वह करती रहीं, बेलपत्र बारी-बारी चढ़ाती रहीं। मैं मंदिर की सीढिय़ों पर इत्मीनान से बैठी उनका प्यार देखती रही। छोटी डिब्बी में से उन्होंने भस्म निकाली और स्वयंभू के माथे पर उससे टीका लगा दिया फिर सजाने लगीं उस पर नीले फूल। मुझसे कहा - शम्भू को नीले फूल पसंद है, हल्दी-कुमकुम भी लगाया जैसे उसे हर रंग में देखना चाहती हों। चावल का भोग लगाया, कहा कि शम्भू को चावल पसंद है। जैसे माँ को बच्चे की हर पसंद का ख्याल रहता है। दिया- बाती जब की, उस वक्त लगता रहा कि जैसे अपने लिए नहीं , स्वयंभू की लंबी उम्र की प्रार्थना कर रही हों। ताली बजाते हुए आरती करते हुए लगा ... लोरी सुना रही हों, ताली बजा कर बच्चे को रिझा रही हों। बीच में मेरी तरफ देख कर वह बोलीं- मेरा जीव-प्राण बसता है इनमें। जग जाहिर सी बात है एक माँ के प्राण बच्चे में ही बसते हैं। आरती के बाद अधलेटी मुद्रा में होकर उन्होंने स्वयंभू के माथे को छुआ, उस स्पर्श की भाषा को कहाँ लिखा जा सकता है। प्रेम को कभी लिपिबद्ध नहीं किया जा सकता।